登嵩頂
作者：李廌
朝代：宋

paragraphs: 丈夫有奇氣，坐井直鬰鬰。
朅來古嵩州，携手登太室。
中峰到絕頂，北嶺太峭壁。
山河在股掌，带礪何足述。
星分九州野，塊列七雄埸。
放懷宇宙間，想見天地闢。
下觀雲雷變，愍爾龍鬼役。
下方萬仞底，草樹靄蒙密。
愈知天下小，助我浩氣直。
平生四方志，登臨聊感激。
嗟嗟封禪媼，遊豫朝百辟。
誣辭與慚德，可笑乎四嶧。
廟社尚不閱，財用遑肯恤。
萬兵樹豐碑，數丈壓崷崒。
豈知市朝變，輦路蔽荆棘。
同登八仙壇，再題三醉石。
君無笑余怯，登臨常股慄。
爲寶千金軀，夷路猶恐失。
存我厚蒼生，豈效伯昏逸。
歸卧聽天雞，扶桑觀日出。